Súradnice: 42°08′53″S 24°44′44″V﻿ / ﻿42,14806°S 24,74556°V﻿ / 42.14806; 24.74556

**Židovský dom „Šalom Alejchem"** (bulh. Еврейският дом „Шалом Алейхем" – *Evrejskijat dom „Šalom Alejchem"*), alebo len **„Šalom Alejchem"** (bulh. „Шалом Алейхем"), prípadne aj **Židovský kultúrny dom** (bulh. Еврейският културен дом – *Evrejskijat kulturen dom*) je budova kultúrneho centra židovskej komunity z prvej polovice 20. storočia ležiaca v centrálnej časti mesta Plovdiv v Plovdivskej oblasti v južnom Bulharsku.

Poloha
------

Budova sa nachádza v centrálnej časti mesta Plovdiv na ulici „Christo G. Danov" (bulh. улица „Христо Г. Данов", doslova *ulica Christa G. Danova*) v blízkosti plovdivského bábkového divadla.

Charakteristika
---------------

Ide o veľkú verejnú budovu postavenú podľa projektu architekta Kamena Petkova. Budova slúži ako kultúrne a osvetové centrum predovšetkým pre plovdivskú židovskú komunitu. Súčasné centrum uspelo so zachovaním a pokračovaním tradícií pôvodného kultúrneho centra z roku 1945. Konajú sa v nej aj autorské stretnutia so spisovateľmi, predstavovanie nových kníh, koncerty a výstavy. Miestna knižnica má vo svojej zbierke viac ako 18 000 zväzkov. V centre je pre obyvateľov dostupný bezplatný internet a konajú sa v nej aj začiatočnícke kurzy výpočtovej techniky. Z jazykových kurzov sa konajú kurzy hebrejčiny, angličtiny, nemčiny a bulharčiny pre cudzincov. Z hudobných kurzov sú to kurzy hry na klavír, gitaru, husle ako aj kurzy spevu. Nachádza sa tu aj klub pre hendikepovaných obyvateľov, literárny a tanečný klub. V budove sídlia aj miestne pobočky organizácií B’nai B’rith a Women’s International Zionist Organization. Okrem kultúrnych akcií sa centrum venuje aj dobročinným účelom a to vareniu jedál pre chudobných a doručovaniu tohto jedla a iných zásielok pre židovských obyvateľov mesta v pokročilom veku.

Dejiny
------

Budova bola postavená v rokoch 1923 – 1924. Finančné prostriedky na výstavbu pochádzali z darov výrobcov, obchodníkov, lekárov a ďalších členov organizácie B’nai B’rith a spočiatku mali vstup do budovy povolený len členovia tejto organizácie. Pre verejnosť bola budova otvorená po 9. septembri 1944. V priebehu roku 1945 ohlásila plovdivská židovská komunita zámer vybudovať kultúrne centrum „Šalom Alejchem", hneď ako budú zabezpečené finančné prostriedky na túto iniciatívu. K samotnému otvoreniu kultúrneho centra došlo 13. septembra 1945. Malo ísť predovšetkým o kultúrno-osvetové centrum pre židovskú komunitu v meste. V rámci strediska bol otvorený aj šachový klub pre deti a dramaticko-divadelný spolok. organizovali sa tu rôzne večierky, pričom financie vyzbierané zo vstupného na tieto večierky sa používali na nákup kníh pre kultúrne centrum a na dobročinné účely. Neskôr bol v rámci centra otvorený aj pevecký zbor a strunový orchester, začali sa tiež organizovať kurzy hebrejčiny a francúzštiny. V priebehu roku 1948 bolo zastavené formovanie kultúrnych a iných skupín na základe etnickej príslušnosti, v dôsledku čoho sa centrum stalo prístupné širokej verejnosti. V roku 1954 v budove vznikla detská hudobná škola so 40 členným huslovým strunovým orchestrom a jazyková škola s kurzami francúzštiny, nemčiny, angličtiny, španielčiny a ruštiny pre deti aj dospelých. Dnes v budove sídli kultúrne centrum „Šalom Alejchem-1945", ktoré je priamym nástupcom a pokračovateľom kultúrneho centra „Šalom Alejchem" z roku 1945.

Zaujímavosti
------------

* Kultúrne centrum „Šalom Alejchem" bolo pomenované po významnom židovskom spisovateľovi Šolomovi Nochumovičovi Rabinovičovi, ktorý písal práve pod pseudonymom Šolom (v bulharčine Šalom) Alejchem.
* Organizácia „Šalom Alejchem-1945" je dnes druhou najväčšou židovskou organizáciou na území Bulharska.

Galéria
-------

* celkový pohľad na hlavnú fasádu budovycelkový pohľad na hlavnú fasádu budovy
* pohľad do ulice s kultúrnym centrompohľad do ulice s kultúrnym centrom
* celkový pohľad na budovucelkový pohľad na budovu

Referencie
----------

1. 1 2 3 4 5 6 7 8  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 455. (po bulharsky)
2. 1 2 3 4 5  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 66 s. ISBN 9789548852845. S. 4 – 5. (po bulharsky)
3. 1 2 3 4 5 6 7 8  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 581. (po bulharsky)
4. 1 2 3 4 5 6  ANAVI, Ivet. RAZPIĽANA BROENICA – Evrejskite sledi po plovdivskite ulici. Sofia : Izdatelski centăr „Šalom". 2019. 132 s. ISBN 9789548200394. S. 27. (po bulharsky)
5. 1 2  CHAZAN, Elko; GEORGIEVA, Ester; RAŠKOVA, Angelina; LEVI, Soňa. Kratka iľustrovana enciklopedija na evrejskite obštnosti v Bălgarija i technite sinagogi. Sofia : Izdatelstvo „KAMEJA DIZAJN". 2012. 196 s. ISBN 9789546290403. S. 74. (po bulharsky)
6. 1 2 3 4 5  TRĂNKOVA, Dimana; GEORGIEV, Antoni. A guide to Jewish Bulgaria. Second, expanded and updated edition. Free speech international foundation. 2021. 192 s. ISBN 9786199131244. S. 119. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Židovský dom Šalom Alejchem**